你雪櫃入面嘅食物有幾多
會喺送上飯枱之前就掉咗？
喺舊年夏天野餐剩低嘅漢堡包？
過咗保質期嘅牛奶？
定係已經唔爽脆嘅紅蘿蔔？
每年，世界各地浪費大量食物
而美國係其中一個
浪費最嚴重嘅國家
美國食物浪費有三成七
嚟自個人家庭
其中約莫兩成嘅食物掉咗
係因為消費者唔清楚
點樣理解食物標籤上嘅日期
但大部分嘅食物
其實依然可以安全食用
咁如果食物上嘅日期
唔係話俾我哋知啲嘢幾時壞咗
佢哋究竟表示啲乜？
喺二十世紀之前
由製造食物
到食用地方之間嘅途徑
嚟得直接得多
而大部分人識得憑外觀、氣味同觸感
去評估食物新唔新鮮
但當超市開始積存加工食品後
究竟啲食物擺咗幾耐
就難以估計
喺美國，食品雜貨商採用包裝代碼
去追蹤住食物擺上貨架嘅時間
而喺 70 年代
消費者更要求得到呢啲資訊
好多超市至今仍然採用呢種
叫做「公開標註日期」嘅系統
食品製造商或者零售商
須要喺食品上標示日期
嚟顯示最佳新鮮程度
呢個咁空泛嘅指標
同食品過期或者安全食用毫無關係
事實上，呢種做法背後
都係冇乜科學根據
通常都冇規則訂明
應該用邊啲日子
所以大部分食品製造商
同零售商都傾向攞個早啲日子
確保顧客喺食物最新鮮嗰陣享用
下次會再返嚟幫襯
即係話好多食品喺過咗標籤日期之後
都係可以安全食用
擺咗好耐嘅曲奇、意粉同其他耐儲存嘅食品
食落可能味道會唔新鮮
但佢哋唔會危害健康
罐頭食物可以擺好耐
只要罐身冇凸起
或者生鏽就可以食用
雪櫃低溫處理
可抑制食物產生中毒嘅細菌
冷凍係無限期妥善儲存晚餐嘅方法
雞蛋放喺雪櫃
可以儲存五個禮拜
如果啲雞蛋壞咗
你個鼻會聞得出
而你由異味、滑潺潺嘅表面同霉菌度
分辨到啲壞咗嘅農產品
當然，某啲情況
都係寧願掉咗佢好過冒險啦﹗
美國農業部建議將買番嚟嘅肉類
喺幾日內食完或者急凍
過咗期嘅
即食沙律、熟食肉類
同冇經巴斯德式消毒嘅芝士
係比較容易傳播致病嘅細菌
而你憑嗅覺同味覺
都察覺唔到
至於嬰兒奶粉配方係受到規管
須要標示安全日期
雖然有啲標籤發揮到預期嘅作用
但係極大部分都冇做到
喺 2019 年嘅調查
訪問咗超過一千個美國人
多過七成人表示會以日期標籤
去判斷啲食物重食唔食得
而接近六成人就表示會掉咗
任何過期嘅食物
餐廳同食品雜貨商
通常都會咁樣做
為要避免浪費食物
好多專家主張要立法
要求日期標籤
必須用兩種標準句語之一：
「此日期前最佳」表示新鮮度
「此日期或之前食用」表示食用安全期
呢個解決方法並非完美
但有啲美國研究員估計
喺聯邦層面制定呢啲標準
可以避免每年浪費
大約三十九萬八千噸嘅食物
雜貨商亦可以嘗試
搣走喺農產品嘅食物標籤
正如英國幾間連鎖超市咁做
鼓勵消費者靠自己做判斷
好多專家亦提倡制訂政策
獎勵食品雜貨商同餐廳
捐出賣唔出嘅食物
目前，對於保質期造成嘅疑惑
令美國至少有二十個州
限制捐贈過咗標籤上保質期嘅食物
其實，縱使聯邦政府
有保護呢種類型嘅捐贈
法國呢類國家更進取
要求多間超市捐贈賣唔出嘅食物
唔理政府點樣決定
防止浪費食物嘅最佳方法
係食曬買嚟嘅食物
唔好唔記得你對眼
鼻哥同埋條脷
通常係用嚟決定
究竟啲食物係唔係重食得
定係掉落堆肥箱度